ਸੰਚਾਰ ਤੇ ਸੂਚਨਾ ਤਕਨਾਲੋਜੀ ਮੰਤਰਾਲਾ
ਟੀਡੀਸੈਟ  ਨੇ ਅੰਮ੍ਰਿਤਸਰ ਵਿੱਚ ਟੈਲੀਕੌਮ, ਬ੍ਰਾਡਕਾਸਟਿੰਗ ਅਤੇ ਸਾਈਬਰ ਸੈਕਟਰਾਂ ਵਿੱਚ ਖਪਤਕਾਰਾਂ ਦੀਆਂ ਸ਼ਿਕਾਇਤਾਂ ਅਤੇ ਵਿਵਾਦ ਦੇ ਹੱਲ 'ਤੇ ਸੈਮੀਨਾਰ ਦਾ ਆਯੋਜਨ ਕੀਤਾ
ਮਾਣਯੋਗ ਜਸਟਿਸ ਸੂਰਿਆ ਕਾਂਤ, ਜੱਜ, ਸੁਪਰੀਮ ਕੋਰਟ ਨੇ ਟੀਡੀਸੈਟ ਦੀ ਡਿਲਿਵਰੀ ਪ੍ਰਣਾਲੀ ਦੀ ਸ਼ਲਾਘਾ ਕੀਤੀ ਅਤੇ ਵੱਖ-ਵੱਖ ਥਾਵਾਂ 'ਤੇ ਟੀਡੀਸੈਟ ਦੇ ਸਥਾਈ ਬੈਂਚਾਂ ਦੀ ਸਥਾਪਨਾ ਦੀ ਲੋੜ 'ਤੇ ਜ਼ੋਰ ਦਿੱਤਾ
ਟੀਡੀਸੈਟ  ਨੇ 23 ਸਤੰਬਰ, 2023 ਨੂੰ ਅੰਮ੍ਰਿਤਸਰ, ਪੰਜਾਬ ਵਿਖੇ "ਟੈਲੀਕੌਮ, ਪ੍ਰਸਾਰਣ ਅਤੇ ਸਾਈਬਰ ਸੈਕਟਰਾਂ ਵਿੱਚ ਖਪਤਕਾਰਾਂ ਦੀਆਂ ਸ਼ਿਕਾਇਤਾਂ ਅਤੇ ਵਿਵਾਦਾਂ ਦੇ ਸਮਾਧਾਨ"  ਵਿਸ਼ੇ 'ਤੇ ਇੱਕ ਸੈਮੀਨਾਰ ਦਾ ਆਯੋਜਨ ਕੀਤਾ। ਇਸਦੇ ਨਾਲ ਹੀ 22 ਸਤੰਬਰ, 2023 ਨੂੰ ਅੰਮ੍ਰਿਤਸਰ ਵਿਖੇ ਟੀਡੀਸੈਟ ਵਲੋਂ ਅਦਾਲਤ ਦਾ ਆਯੋਜਨ ਵੀ ਕੀਤਾ ਗਿਆ।
ਇਸ ਮੌਕੇ ਮਾਣਯੋਗ ਜਸਟਿਸ ਸੂਰਿਆ ਕਾਂਤ, ਜੱਜ, ਸੁਪਰੀਮ ਕੋਰਟ ਆਫ ਇੰਡੀਆ ਮੁੱਖ ਮਹਿਮਾਨ ਸਨ। ਆਪਣੇ ਸੰਬੋਧਨ ਵਿੱਚ ਮਾਣਯੋਗ ਮੁੱਖ ਮਹਿਮਾਨ ਨੇ ਟੀਡੀਸੈਟ ਦੀ ਡਿਲਿਵਰੀ ਪ੍ਰਣਾਲੀ ਦੀ ਸ਼ਲਾਘਾ ਕੀਤੀ ਅਤੇ ਇਸ ਗੱਲ ਦੀ ਸ਼ਲਾਘਾ ਕੀਤੀ ਕਿ ਇਸ ਨੇ ਸਥਾਨਕ ਮੁਕੱਦਮੇਬਾਜ਼ਾਂ ਤੇ ਵਕੀਲਾਂ ਦੀ ਸਹੂਲਤ ਲਈ ਅੰਮ੍ਰਿਤਸਰ ਵਿਖੇ ਅਦਾਲਤ ਦਾ ਆਯੋਜਨ ਕੀਤਾ ਹੈ। ਉਨ੍ਹਾਂ ਵੱਖ-ਵੱਖ ਥਾਵਾਂ 'ਤੇ ਟੀਡੀਸੈਟ ਦੇ ਸਥਾਈ ਬੈਂਚਾਂ ਦੀ ਸਥਾਪਨਾ ਅਤੇ ਇਸ ਦੇ ਬੁਨਿਆਦੀ ਢਾਂਚੇ ਨੂੰ ਮਜ਼ਬੂਤ ਕਰਨ ਦੀ ਲੋੜ 'ਤੇ ਵੀ ਜ਼ੋਰ ਦਿੱਤਾ।
ਉਨ੍ਹਾਂ ਜ਼ੋਰ ਦੇ ਕੇ ਕਿਹਾ ਕਿ ਦੇਸ਼ ਵਿੱਚ ਟ੍ਰਿਬਿਊਨਲ ਇੱਕ ਜ਼ਰੂਰਤ ਹਨ ਅਤੇ ਇਨ੍ਹਾਂ ਨੂੰ ਮਜ਼ਬੂਤ ਕਰਨ ਦੀ ਲੋੜ ਹੈ। ਉਨ੍ਹਾਂ ਬੜੇ ਜ਼ੋਰਦਾਰ ਢੰਗ ਨਾਲ ਐਲਾਨ ਕੀਤਾ ਕਿ ਟੀਡੀਸੈਟ ਇਸ ਦੁਆਰਾ ਨਿਯੰਤਰਿਤ ਅਧਿਕਾਰ ਖੇਤਰ ਅਤੇ ਇਸਦੀ ਡਿਲਿਵਰੀ ਪ੍ਰਣਾਲੀ ਨੂੰ ਧਿਆਨ ਵਿੱਚ ਰੱਖਦੇ ਹੋਏ ਦੇਸ਼ ਵਿੱਚ ਇੱਕ ਉੱਤਮ ਟ੍ਰਿਬਿਊਨਲ ਹੈ।
ਉਥੇ ਹੀ ਮਾਣਯੋਗ ਜਸਟਿਸ ਅਰੁਣ ਪੱਲੀ, ਜੱਜ, ਪੰਜਾਬ ਅਤੇ ਹਰਿਆਣਾ ਹਾਈ ਕੋਰਟ ਨੇ ਵਿਸ਼ੇਸ਼ ਮਹਿਮਾਨ ਵਜੋਂ ਸ਼ਿਰਕਤ ਕੀਤੀ। ਮਾਣਯੋਗ ਜਸਟਿਸ ਪੱਲੀ ਨੇ ਟੀਡੀਸੈਟ ਦੁਆਰਾ ਵਿਵਾਦਾਂ ਦੇ ਹੱਲ  ਦੀ ਮਹੱਤਤਾ 'ਤੇ ਜ਼ੋਰ ਦਿੱਤਾ। ਉਨ੍ਹਾਂ ਟ੍ਰਿਬਿਊਨਲ ਅਤੇ ਇਸਦੇ ਚੇਅਰਮੈਨ ਨੂੰ ਵੱਖ-ਵੱਖ ਥਾਵਾਂ 'ਤੇ ਅਦਾਲਤਾਂ ਲਗਾ ਕੇ ਮੁਕੱਦਮੇਬਾਜ਼ਾਂ ਤੱਕ ਉਨ੍ਹਾਂ ਦੇ ਦਰਵਾਜ਼ੇ ਤੱਕ ਪਹੁੰਚਣ ਦਾ ਕ੍ਰੈਡਿਟ ਦਿੱਤਾ। ਉਨ੍ਹਾਂ ਓਟੀਟੀ ਪਲੇਟਫਾਰਮਾਂ ਨੂੰ ਨਿਯਮਿਤ ਕਰਨ ਦੀ ਜ਼ਰੂਰਤ ਨੂੰ ਉਜਾਗਰ ਕੀਤਾ।
ਸੈਮੀਨਾਰ ਵਿੱਚ ਮਾਣਯੋਗ ਜਸਟਿਸ ਡੀਐੱਨ ਪਟੇਲ, ਚੇਅਰਪਰਸਨ, ਟੀਡੀਸੈਟ ਨੇ ਸੁਆਗਤੀ ਭਾਸ਼ਣ ਦਿੱਤਾ। ਉਨ੍ਹਾਂ ਟੀਡੀਸੈਟ ਦੇ ਅਧਿਕਾਰ ਖੇਤਰ, ਡਿਲੀਵਰੀ ਸਿਸਟਮ ਆਦਿ ਬਾਰੇ ਜਾਣਕਾਰੀ ਦਿੱਤੀ। ਉਨ੍ਹਾਂ ਹਾਜ਼ਰੀਨ ਨੂੰ ਦੱਸਿਆ ਕਿ ਟੀਡੀਸੈਟ ਟੈਲੀਕੌਮ, ਬ੍ਰਾਡਕਾਸਟਿੰਗ, ਸਾਈਬਰ, ਏਈਆਰਏ ਨਾਲ ਸਬੰਧਿਤ ਵਿਵਾਦਾਂ ਨੂੰ ਛੇਤੀ ਤੋਂ ਛੇਤੀ ਹੱਲ ਕਰ ਰਿਹਾ ਹੈ ਅਤੇ ਨਿਪਟਾਰੇ ਦੀ ਦਰ ਫਾਈਲਿੰਗ ਦਰ ਦੇ ਮੁਕਾਬਲੇ ਵੱਧ ਰਹੀ ਹੈ। ਉਨ੍ਹਾਂ ਇਹ ਵੀ ਦੱਸਿਆ ਕਿ ਟੀਡੀਸੈਟ ਨੇ 22.09.2023 ਨੂੰ ਅੰਮ੍ਰਿਤਸਰ ਵਿਖੇ ਸਥਾਨਕ ਕੇਸਾਂ ਦੀ ਸੁਣਵਾਈ ਲਈ ਅਦਾਲਤ ਦਾ ਆਯੋਜਨ ਵੀ ਕੀਤਾ ਹੈ ਤਾਂ ਜੋ ਮੁਕੱਦਮੇਬਾਜ਼ਾਂ ਨੂੰ ਉਨ੍ਹਾਂ ਦੇ ਦਰਵਾਜ਼ੇ 'ਤੇ ਕੇਸਾਂ ਦੀ ਸੁਣਵਾਈ ਕਰਨ ਦੀ ਸਹੂਲਤ ਦਿੱਤੀ ਜਾ ਸਕੇ।
ਸ਼੍ਰੀ ਮੰਜੁਲ ਬਾਜਪਾਈ, ਪ੍ਰਧਾਨ, ਟੈਲੀਕੌਮ ਲਾਇਰਜ਼ ਐਸੋਸੀਏਸ਼ਨ ਨੇ ਉਦਘਾਟਨੀ ਸੈਸ਼ਨ ਲਈ ਧੰਨਵਾਦ ਦਾ ਮਤਾ ਪੇਸ਼ ਕੀਤਾ।
ਇਸ ਸੈਮੀਨਾਰ ਵਿੱਚ ਪੰਜਾਬ ਅਤੇ ਹਰਿਆਣਾ ਹਾਈਕੋਰਟ ਦੇ ਮਾਣਯੋਗ ਜੱਜ ਸਾਹਿਬਾਨ, ਅੰਮ੍ਰਿਤਸਰ ਬਾਰ ਐਸੋਸੀਏਸ਼ਨ ਦੇ ਮੈਂਬਰ, ਟੈਲੀਕੌਮ ਲਾਇਰਜ਼ ਐਸੋਸੀਏਸ਼ਨ, ਪੰਜਾਬ ਸਰਕਾਰ ਅਤੇ ਕੇਂਦਰ ਸਰਕਾਰ ਦੇ ਸੀਨੀਅਰ ਅਧਿਕਾਰੀ, ਟੈਲੀਕੌਮ ਅਤੇ ਪ੍ਰਸਾਰਣ ਖੇਤਰ ਵਿੱਚ ਸੇਵਾ ਪ੍ਰਦਾਤਾਵਾਂ ਦੇ ਨੁਮਾਇੰਦੇ, ਅੰਮ੍ਰਿਤਸਰ ਦੇ ਲਾਅ ਕਾਲਜਾਂ ਦੇ ਫੈਕਲਟੀ ਮੈਂਬਰ ਅਤੇ ਵਿਦਿਆਰਥੀ ਹਾਜ਼ਰ ਸਨ।
ਵਪਾਰਕ ਸੈਸ਼ਨ ਵਿੱਚ ਵਿਸ਼ੇ ਮਾਹਿਰਾਂ ਜਿਵੇਂ ਕਿ ਸ਼੍ਰੀ ਅਮਨ ਪਾਲ, ਐਡੀਸ਼ਨਲ ਐਡਵੋਕੇਟ ਜਨਰਲ, ਪੰਜਾਬ ਸਰਕਾਰ, ਸ੍ਰੀ ਪ੍ਰਦੀਪ ਕੁਮਾਰ ਸੈਣੀ, ਪ੍ਰਧਾਨ, ਅੰਮ੍ਰਿਤਸਰ ਬਾਰ ਐਸੋਸੀਏਸ਼ਨ, ਐਡਵੋਕੇਟਸ ਸ਼੍ਰੀ ਤੇਜਵੀਰ ਸਿੰਘ ਭਾਟੀਆ, ਸੁਸ਼੍ਰੀ ਪਾਇਲ ਕਾਕੜਾ, ਸ਼੍ਰੀ ਕੁਨਾਲ ਟੰਡਨ, ਸ਼੍ਰੀ ਵਿਭਵ ਸ਼੍ਰੀਵਾਸਤਵ, ਸ਼੍ਰੀ ਹਿਮਾਂਸ਼ੂ ਧਵਨ ਨੇ ਪ੍ਰਸਾਰਣ, ਦੂਰਸੰਚਾਰ ਅਤੇ ਸਾਈਬਰ ਖੇਤਰਾਂ ਵਿੱਚ ਸੰਬੰਧਿਤ ਮੁੱਦਿਆਂ 'ਤੇ ਵਿਚਾਰ-ਵਟਾਂਦਰਾ ਕੀਤਾ। ਸ਼੍ਰੀ ਸੈਣੀ ਨੇ ਟੀਡੀਸੈਟ ਨੂੰ ਅੰਮ੍ਰਿਤਸਰ ਆਉਣ ਲਈ ਵਧਾਈ ਦਿੱਤੀ ਅਤੇ ਸੰਸਥਾ ਅਤੇ ਟੈਲੀਕੌਮ ਲਾਇਰਜ਼ ਐਸੋਸੀਏਸ਼ਨ ਨੂੰ ਭਵਿੱਖ ਵਿੱਚ ਵੀ ਸਥਾਨਕ ਲੋਕਾਂ ਅਤੇ ਹਿਤਧਾਰਕਾਂ ਦੇ ਫਾਇਦੇ ਲਈ ਅਜਿਹੇ ਸਮਾਗਮ ਆਯੋਜਿਤ ਕਰਨ ਦਾ ਸੱਦਾ ਦਿੱਤਾ। ਸ਼੍ਰੀ ਤੇਜਵੀਰ ਸਿੰਘ ਭਾਟੀਆ, ਐਡਵੋਕੇਟ ਨੇ ਦਿੱਲੀ ਵਿਖੇ ਟੀਡੀਸੈਟ ਲਈ ਇੱਕ ਸਥਾਈ ਅਤੇ ਢੁਕਵੀਂ ਥਾਂ ਦੀ ਲੋੜ 'ਤੇ ਜ਼ੋਰ ਦਿੱਤਾ ਕਿਉਂਕਿ ਇਹ ਕਿਰਾਏ ਦੀ ਥਾਂ ਤੋਂ ਕੰਮ ਕਰ ਰਿਹਾ ਹੈ ਅਤੇ ਇਸ ਲਈ ਲੋੜੀਂਦੀ ਥਾਂ ਅਤੇ ਹੋਰ ਬੁਨਿਆਦੀ ਢਾਂਚੇ ਦੀ ਲੋੜ ਹੈ। ਵਿਸ਼ਾ ਮਾਹਿਰਾਂ ਵੱਲੋਂ ਹਾਜ਼ਰੀਨ ਦੇ ਸਵਾਲਾਂ ਦੇ ਜਵਾਬ ਦਿੱਤੇ ਗਏ। ਸ਼੍ਰੀ ਮੰਜੁਲ ਬਾਜਪਾਈ, ਐਡਵੋਕੇਟ ਨੇ ਸੈਸ਼ਨ ਦਾ ਸੰਚਾਲਨ ਕੀਤਾ। ਉਨ੍ਹਾਂ ਨੇ ਹੀ ਸਮਾਪਤੀ ਭਾਸ਼ਣ ਵੀ ਦਿੱਤਾ। ਸੈਮੀਨਾਰ ਦੀ ਸਮਾਪਤੀ ਵਪਾਰਕ ਸੈਸ਼ਨ ਨਾਲ ਹੋਈ ਜਿੱਥੇ ਐਡਵੋਕੇਟ ਸ਼੍ਰੀ ਨਾਸਿਰ ਹੁਸੈਨ ਨੇ ਧੰਨਵਾਦ ਦਾ ਮਤਾ ਪੇਸ਼ ਕੀਤਾ।